Franse smake onder Afrika-son | Netwerk24
Laventel. Foto ter illustrasie. Foto: Argief
In die maand wat die kollig val op erfenis, kry ek opnuut waardering vir die vele invloede deur die eeue op die Kaapse tafel. Hoewel ek nie self Galliese voorsate het nie (my Du Toit-van is aangetroud), is my liefde vir goeie kos en wyn dalk tog 'n aanduiding van Franse Hugenoot-gene.
Sjef Mynhardt Joubert, 'n Vrystater van geboorte, hoef nie in die Paarl ver te soek om sy Franse wortels water te gee nie. Laborie, die wynplaas wat deur die Franse Hugenoot Isaac Taillefert en sy seun Jean gevestig is, is immers op sy drumpel. Dis waar hy die wynmaats kry vir Frans-geïnspireerde geregte, soos sy indrukwekkende côte de boeuf (ribbetjie) met laventelgeure oor die kole. Tevrede met niks minder as die beste nie, is dit ook die wyn waarin hy die vleis marineer, en wat saam met sy gestoofde Baskiese lamsblad oond toe gaan.
My nuuskierigheid was behoorlik geprikkel deur sy kombinasie van steak en laventel. Enige vrese dat die romantiek van die sagte laventelgeure en pienk peperkorrels oordonder sou word deur die machismo van die dik gesnyde steak, is besweer toe die vleis sissend van die vuur afkom. 'n Unieke Frans-Afro-ervaring. Terwyl die vleis rus en die olyfolie-gemarineerde eiervrug, murgpampoentjies en tamaties-aan-die-stingel braai vir 'n boere-ratatouille, word Laborie se cabernet sauvignon oopgemaak.